ועדת העבודה, הרווחה והבריאות, כנסת 18, פרוטוקול מספר 613, 2012-01-09 13:30

חיים כץ: צהרים טובים.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא תקנות בריאות הציבור (מזון) (סימון תזונתי) (תיקון מס' 2), התשע"א-2011.

חיים כץ: אדוני היועץ המשפטי, בבקשה.

אייל לב-ארי: אני מציע שאדוני יאפשר למשרד הבריאות להציג את התקנות.

חיים כץ: אחרי שהגשת בזמן אנחנו ניתן לך את רשות הדיבור.

שרון גוטמן טרודלר: אני ממש מתנצלת.

חיים כץ: מי שמגיע בזמן לא צריך להתנצל.

שרון גוטמן טרודלר: צודק.

שרון גוטמן טרודלר: מדובר בתיקון לתקנות בריאות הציבור (סימון תזונתי).

שרון גוטמן טרודלר: התיקון הזה, שיש לתקן את התאריכים שלו משום שזה כבר תשע"ב-2012, הוא תיקון לתקנה 6(ב).

שרון גוטמן טרודלר: התיקון מוסיף שבמקום פסקה (4) הנוכחית הוא משנה למעשה את הערך של אריתריטול.

שרון גוטמן טרודלר: לכן רשום: "רב כהליים, למעט אריתריטול (E968) – 2.4 קילוקלוריות לגרם; אריתריטול (E968) – 0 קילוקלוריות לגרם".

חיים כץ: ומה זה עושה לנו בחיים?

שרון גוטמן טרודלר: למעשה זה משנה את מקדם ההמרה לגבי חישוב הקלוריות, במקום 2.4 ל-0.

חיים כץ: זאת אומרת שזה מרזה אותנו מיד.

שרון גוטמן טרודלר: לא, זה פשוט מוריד את החישוב הקלורי.

שרון גוטמן טרודלר: זה תיקון שנעשה בעקבות התיקונים בארצות-הברית ובאירופה.

חיים כץ: זאת אומרת שעד עכשיו קראנו 375 קלוריות ל-100 גרם בוטנים - - -

שרון גוטמן טרודלר: ועכשיו יהיה לך 370.

שרון גוטמן טרודלר: משהו כזה.

שרון גוטמן טרודלר: זה מוריד לך את הערך.

חיים כץ: טוב, בסדר, אז קרא את זה מהר.

אייל לב-ארי: "תקנות בריאות הציבור (מזון) (סימון תזונתי) (תיקון מס' 2), התשע"א-2011 בתוקף סמכותי לפי סעיף 3 לפקודת בריאות הציבור (מזון) [נוסח חדש], התשמ"ג-1983 ובאישור ועדת העבודה הרווחה והבריאות של הכנסת לפי סעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 6 1.

אייל לב-ארי: בתקנה 6(ב) לתקנות בריאות הציבור (מזון) (סימון תזנותי), התשנ"ג-1993 (להלן- התקנות העיקריות), במקום פסקה (4) יבוא: "(4) רב כהליים, למעט אריתריטול (E968) – 2.4 קילוקלוריות לגרם; אריתריטול (E968) – 0 קילוקלוריות לגרם".

אייל לב-ארי: תחילה והוראת מעבר 2.

אייל לב-ארי: תחילתן של תקנות אלה 30 יום מיום פרסומן (להלן-יום התחילה), ואולם, מזון שעד יום התחילה סומן כדין לפי התקנות העיקריות כנוסחן ערב תיקונן בתקנות אלה, יותר המשך שיווקו באותו סימון במשך שנה וחצי מיום התחילה.

אייל לב-ארי: "

חיים כץ: תודה רבה.

חיים כץ: מי שבעד ירים את ידו.

חיים כץ: בעד – פה אחד

חיים כץ: תודה רבה.

חיים כץ: כל חברי הכנסת שנמצאים פה אישרו את התקנות, אנחנו רזינו בעקבות כך ואנחנו יכולים לאכול יותר.

חיים כץ: ובא לציון גואל.

חיים כץ: תודה רבה, הישיבה נעולה.